Ir-Regolament tal-Kummissjoni (KE) Nru. 593/2001
tas-27 ta’ Marzu 2001
li jemenda r-Regolament (KE) Nru. 528/1999 li jistabbilixxi miżuri sabiex tittejjeb il-kwalità tal-produzzjoni taż-żejt taż-żebbuġa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru. 136/66 tat-22 ta’ Lulju 1966 dwar kif tiġi stabbilità organizzazzjoni komuni tas-suq fiż-żjut u xaħmijiet [1], kif l-aħħar emendat bir-Regolament (KE) Nru. 2826/2000 [2], u b’ mod partikolari Artikolu 5(11) tiegħu,
Billi:
(1) Artikolu 5(9) tar-Regolament Nru. 136/66/KEE jistabbilixxi illi perċentwal tal-għajnuna għall-produzzjoni lill-kabbara kollha jew lil proporzjon minnhom huwa assenjat għall-finanzjament tal-miżuri reġjonali fl-Istati Membri produtturi għalbiex itejbu l-kwalità tal-produzzjoni taż-żejt taż-żebbuġa u l-impatt ambjentali tagħha.
(2) Il-mekkaniżmu sabiex jistabbilixxi l-ogħla livelli tal-finanzjament provdut f’Artikolu 3 tar-Regolament tal-Kummissjoni (KE) Nru. 528/1999 [3] ma jippermettix id-distribuzzjoni tas-somma attwalment miżmuma. Is-soqfa ffisati għaċ-ċikli tal-produzzjoni li jsegwu l-fissar tal-għajnuna għal sena tas-suq għandhom jiġu aġġustati skond id-differenza għal din is-sena tas-suq bejn il-kalkolu bbażat fuq il-produzzjoni stmata u dak ibbażat fuq il-produzzjoni attwali.
(3) Il-miżuri provduti f’dan ir-Regolament huma skond l-opinjoni tal-Kumitat tal-Ġestjoni taż-Żjut u x-Xaħmijiet.
ADOTTAT DAN IR-REGOLAMENT:
Artikolu 1
Is-subparagrafu li ġej jiġi miżjud ma’ Artikolu 3(2) tar-Regolament (KE) Nru. 528/1999:
"Is-soqfa għandhom ikunu aġġustati fuq il-bażi tad-differenza bejn il-kalkolu tat-tnaqqis mill-għajnuna bażata fuq il-produzzjoni stmata u dik bażata fuq il-produzzjoni attwali għas-sena tas-suq li tippreċedi lil dik li fuq il-bażi tagħha jiġu stabbiliti s-soqfa skond it-tieni subparagrafu."
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttment fl-Istati Membri kollha.
Magħmul fi Brussel, fis-27 ta’ Marzu 2001.